[pic] | COMISIA EUROPEANĂ |

Bruxelles, 21.12.2010

COM(2010) 778 final

2010/0378 (NLE)

Propunere de

DECIZIE A CONSILIULUI

privind poziția care urmează să fie adoptată de Uniunea Europeană în cadrul Consiliului de stabilizare și asociere instituit prin Acordul de stabilizare și asociere între Comunitățile Europene și statele membre ale acestora, pe de o parte, și Republica Croația, pe de altă parte, cu privire la modificarea Protocolului 4 la respectivul acord referitor la definiția noțiunii de „produse originare” și metodele de cooperare administrativă

EXPUNERE DE MOTIVE

1. CONTEXTUL PROPUNERII

Articolele 3 și 4 din Protocolul 4 la Acordul de stabilizare și asociere (ASA) CE-Croația prevăd în momentul de față cumulul bilateral al originii între Uniune și Croația. Nici un produs nu este exclus din acest cumul.

Articolele 3 și 4 din Protocoalele privind regulile de origine la Acordurile de stabilizare și asociere între UE și țările din Balcanii de Vest (mai precis Albania, Bosnia și Herțegovina, Fosta Republică Iugoslavă a Macedoniei, Muntenegru și Serbia) prevăd cumulul diagonal al originii între UE, respectivele țări din Balcanii de Vest și Turcia[1]. Anexa V la protocoalele menționate anterior exclude de la cumul anumite produse cu conținut mare de zahăr.

În momentul negocierilor Croația nu a acceptat anexa V, excluzându-se astfel de la participarea la zona de cumul diagonal.

În august 2010 Croația a solicitat Comisiei Europene includerea sa în zona de cumul diagonal al originii dintre UE, țările din Balcanii de Vest și Turcia.

În acest sens, trebuie modificat protocolul 4 la ASA CE-Croația.

Conform articolului 39 din Protocolul 4, prevederile respectivului protocol sunt modificate prin decizia Consiliului de stabilizare și asociere.

Decizia prevede modificările tehnice necesare ale Protocolului 4. Aceasta conține, pe de o parte, modificări ale articolelor 3, 4, 7, 13, 14, 15, 17, 22, 28 și 31 din Protocolul 4 și, pe de altă parte, introduce anexa V la Protocolul 4.

2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

În august 2010, Croația a solicitat Comisiei Europene includerea sa în zona de cumul diagonal al originii dintre UE, țările din Balcanii de Vest și Turcia.

Statele membre UE au fost informate în legătură cu includerea Croației în această zonă de cumul diagonal al originii, în cadrul Comitetului Codului Vamal secțiunea Origine.

Nu a fost necesar să se recurgă la expertiză externă.

Nu este nevoie de o evaluare a impactului în măsura în care modificările tehnice propuse aliniază Protocolul 4 la celelalte protocoale existente referitoare la regulile de origine, anexate la Acordurile de stabilizare și asociere între Comunitățile Europene și țările din Balcanii de Vest.

3. ELEMENTELE JURIDICE ALE PROPUNERII

Ținând cont de natura modificărilor care trebuie aduse mai multor articole din Protocolul 4 și din rațiuni de securitate juridică, paragrafele vizate vor fi înlocuite în totalitate. Se adaugă anexa V la Protocolul 4. Din nevoia de a asigura coerența Protocolului 4 și în conformitate cu formularea prevederilor corespunzătoare din protocoalele referitoare la regulile de origine, anexate la Acordurile de stabilizare și asociere între Comunitățile Europene și țările din Balcanii de Vest, modificările propuse fac referire la Comunitatea Europeană.

Temeiul juridic al modificării Protocolului 4 îl constituie articolul 207 alineatul (4) primul paragraf coroborat cu articolul 218 alineatul (9) din Tratatul privind funcționarea Uniunii Europene.

Prevederile modificate ale Protocolului 4 vor intra în vigoare în prima zi din prima lună după data adoptării deciziei de către Consiliul de stabilizare și asociere UE-Croația.

Propunerea intră în sfera competenței exclusive a Uniunii. În consecință, principiul subsidiarității nu se aplică.

Instrumentul propus: decizie a Consiliului.

4. IMPLICAȚIILE BUGETARE

Propunerea nu are implicații asupra bugetului Uniunii.

5. Elemente facultative

Nu este prevăzută nicio clauză de reexaminare, revizuire sau caducitate.

2010/0378 (NLE)

Propunere de

DECIZIE A CONSILIULUI

privind poziția care urmează să fie adoptată de Uniunea Europeană în cadrul Consiliului de stabilizare și asociere instituit prin Acordul de stabilizare și asociere între Comunitățile Europene și statele membre ale acestora, pe de o parte, și Republica Croația, pe de altă parte, cu privire la modificarea Protocolului 4 la respectivul acord referitor la definiția noțiunii de „produse originare” și metodele de cooperare administrativă

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),

având în vedere propunerea Comisiei Europene,

întrucât:

1. Protocolul 4 la Acordul de stabilizare și asociere între Comunitățile Europene și statele membre ale acestora, pe de o parte, și Republica Croația, pe de altă parte[2], denumit în continuarea „ASA”, modificat ultima dată prin anexa X la Protocolul la Acordul de stabilizare și asociere între Comunitățile Europene și statele membre ale acestora, pe de o parte, și Republica Croația, pe de altă parte pentru a ține cont de aderarea Republicii Bulgaria și a României la Uniunea Europeană[3], se referă la definiția noțiunii de „produse originare” și la metodele de cooperare administrativă.

2. Articolele 3 și 4 din Protocolul 4 la ASA prevăd cumulul bilateral al originii în Comunitate sau în Croația.

3. Croația a solicitat cumulul originii pentru situațiile în care produsele conțin materiale originare din Uniune, din Croația sau din orice altă țară sau teritoriu care participă la procesul Uniunii Europene de stabilizare și asociere[4] sau materiale originare din Turcia cărora li se aplică Decizia nr. 1/95 a Consiliului de asociere CE-Turcia[5] din 22 decembrie 1995.

4. Pentru a permite Uniunii și Croației să beneficieze de zona extinsă de cumul, prevederile Protocolului 4 trebuie modificate în consecință.

5. Conform articolului 39 din Protocolul 4, Consiliul de stabilizare și asociere instituit prin ASA trebuie să decidă modificarea prevederilor respectivului protocol.

6. Prin urmare, Uniunea Europeană trebuie să adopte în cadrul Consiliului de stabilizare și asociere poziția stabilită în proiectul de decizie anexat,

ADOPTĂ PREZENTA DECIZIE:

Articolul 1

Poziția care urmează să fie adoptată de Uniunea Europeană în cadrul Consiliului de stabilizare și asociere instituit prin Acordul de stabilizare și asociere între Comunitățile Europene și statele membre ale acestora, pe de o parte, și Republica Croația, pe de altă parte, cu privire la modificarea Protocolului 4 la respectivul acord referitor la definiția noțiunii de „produse originare” și metodele de cooperare administrativă se bazează pe proiectul de decizie al Consiliului de stabilizare și asociere, anexat la prezenta decizie.

Articolul 2

Decizia Consiliului de stabilizare și asociere se publică în Jurnalul Oficial al Uniunii Europene .

Adoptată la Bruxelles,

Pentru Consiliu

Președintele

ANEXĂ

Propunere de

DECIZIE NR […] A CONSILIULUI DE STABILIZARE ȘI ASOCIERE UE-CROAȚIA

din […]

de modificare a Protocolului 4 la Acordul de stabilizare și de asociere între Comunitățile Europene și statele membre ale acestora, pe de o parte, și Republica Croația, pe de altă parte

CONSILIUL DE STABILIZARE ȘI ASOCIERE,

având în vedere Acordul de stabilizare și asociere între Comunitățile Europene și statele membre ale acestora, pe de o parte, și Republica Croația, pe de altă parte, în special articolul 39 din Protocolul 4,

întrucât:

7. Articolele 3 și 4 din Protocolul 4 prevăd cumulul bilateral al originii în Comunitate sau în Croația.

8. Croația a solicitat cumulul originii pentru situațiile în care în produse sunt încorporate materiale originare din Uniune, din Croația sau din orice altă țară sau teritoriu care participă la procesul Uniunii Europene de stabilizare și asociere[6] sau materiale originare din Turcia cărora li se aplică decizia nr. 1/95 a Consiliului de asociere CE-Turcia[7] din 22 decembrie 1995.

9. Pentru a permite Uniunii și Croației să beneficieze de zona extinsă de cumul, prevederile Protocolului 4 trebuie modificate în consecință,

DECIDE:

Articolul 1

Protocolul 4 se modifică după cum urmează:

10. La cuprins se adaugă următorul text:

„Anexa V: Produse excluse de la aplicarea cumulului prevăzut la articolele 3 și 4”

11. Articolul 3 se înlocuiește cu următorul text:

„Articolul 3 Cumulul în Comunitate

1. Fără a aduce atingere prevederilor articolului 2 alineatul (1), produsele sunt considerate ca originare din Comunitate în cazul în care acestea sunt obținute în Comunitate și conțin materiale originare din Croația, din Comunitate sau din orice țară sau teritoriu care participă la procesul de stabilizare și asociere al Uniunii Europene[8], sau care conțin materiale originare din Turcia cărora li se aplică Decizia nr. 1/95 a Consiliului de asociere CE-Turcia din 22 decembrie 1995[9], cu condiția ca prelucrarea sau transformarea efectuată în Comunitate să nu se limiteze la operațiunile menționate la articolul 7. Nu este necesar ca materialele în cauză să fi făcut obiectul unei prelucrări sau transformări suficiente.

2. Atunci când prelucrarea sau transformarea efectuată în Comunitate se limitează la operațiunile menționate la articolul 7, produsul obținut este considerat originar din Comunitate doar atunci când valoarea adăugată este superioară valorii materialelor utilizate originare din oricare din celelalte țări sau teritorii menționate la alineatul (1). În caz contrar, produsul obținut se consideră a fi originar din țara din care provine valoarea cea mai mare a materialelor originare folosite în procesul de fabricare în Comunitate.

3. Produsele originare din una din țările sau teritoriile menționate la alineatul (1) care nu fac obiectul niciunei prelucrări sau transformări în Comunitate își păstrează originea în cazul în care sunt exportate într-una din aceste țări sau teritorii.

4. Cumulul prevăzut la prezentul articol se poate aplica numai în cazul în care:

(a) un acord de comerț preferențial, în conformitate cu articolul XXIV din Acordul general privind tarifele vamale și comerțul (GATT) este aplicabil între țările sau teritoriile implicate în dobândirea caracterului originar și țara de destinație;

(b) materialele și produsele au dobândit caracter originar prin aplicarea unor reguli de origine identice cu cele indicate în prezentul protocol;

și

(c) comunicările în care se indică îndeplinirea condițiilor necesare pentru aplicarea cumulului au fost publicate în Jurnalul Oficial al Uniunii Europene (seria C) și în Croația, în conformitate cu procedurile sale specifice.

Cumulul prevăzut la prezentul articol se aplică de la data indicată în avizul publicat în Jurnalul Oficial al Uniunii Europene (seria C).

Comunitatea furnizează Croației, prin intermediul Comisiei Europene, informații detaliate privind acordurile și regulile de origine corespunzătoare acestora care sunt aplicate cu celelalte țări sau teritorii menționate la alineatul (1).

Produsele din anexa V se exclud de la cumulul prevăzut de prezentul articol.”

12. Articolul 4 se înlocuiește cu următorul text:

„Articolul 4 Cumulul în Croația

1. Fără a aduce atingere prevederilor articolului 2 alineatul (2), produsele sunt considerate ca originare din Croația în cazul în care acestea sunt obținute în Croația și conțin materiale originare din Comunitate, din Croația sau din orice țară sau teritoriu care participă la procesul de stabilizare și asociere al Uniunii Europene[10], sau care conțin materiale originare din Turcia cărora li se aplică Decizia nr. 1/95 a Consiliului de asociere CE-Turcia din 22 decembrie 1995[11], cu condiția ca prelucrarea sau transformarea efectuată în Croația să nu se limiteze la operațiunile menționate la articolul 7. Nu este necesar ca materialele în cauză să fi făcut obiectul unei prelucrări sau transformări suficiente.

2. Atunci când prelucrarea sau transformarea efectuată în Croația se limitează la operațiunile menționate la articolul 7, produsul obținut este considerat originar din Croația doar atunci când valoarea adăugată este superioară valorii materialelor utilizate originare din oricare din celelalte țări sau teritorii menționate la alineatul (1). În caz contrar, produsul obținut este considerat a fi originar din țara din care provine valoarea cea mai mare a materialelor originare folosite în procesul de fabricație în Croația.

3. Produsele originare din una din țările sau teritoriile menționate la alineatul (1) care nu fac obiectul niciunei prelucrări sau transformări în Croația își păstrează originea în cazul în care sunt exportate într-una din aceste țări sau teritorii.

4. Cumulul prevăzut la prezentul articol se poate aplica numai în cazul în care:

(a) un acord de comerț preferențial, în conformitate cu articolul XXIV din Acordul general privind tarifele vamale și comerțul (GATT) este aplicabil între țările sau teritoriile implicate în dobândirea caracterului originar și țara de destinație;

(b) materialele și produsele au dobândit caracter originar prin aplicarea unor reguli de origine identice cu cele indicate în prezentul protocol;

și

(c) comunicările în care se indică îndeplinirea condițiilor necesare pentru aplicarea cumulului au fost publicate în Jurnalul Oficial al Uniunii Europene (seria C) și în Croația, în conformitate cu procedurile sale specifice.

Cumulul prevăzut la prezentul articol se aplică de la data indicată în avizul publicat în Jurnalul Oficial al Uniunii Europene (seria C).

Croația furnizează Comunității, prin intermediul Comisiei Europene, informații detaliate privind acordurile, inclusiv datele intrării lor în vigoare, precum și regulile de origine corespunzătoare acestora care sunt aplicate cu celelalte țări sau teritorii menționate la alineatul (1).

Produsele din anexa V se exclud de la cumulul prevăzut de prezentul articol.”

13. La articolul 7 alineatul (1), litera (m) se înlocuiește cu următorul text:

„(m) simpla amestecare a produselor, chiar din categorii diferite; amestecul zahărului cu orice alt material;”

14. Articolul 13 alineatul (1) se înlocuiește cu următorul text:

„1. Tratamentul preferențial prevăzut de acord se aplică numai produselor care îndeplinesc condițiile prezentului protocol și sunt transportate direct între Comunitate și Croația sau pe teritoriile celorlalte țări sau teritorii menționate la articolele 3 și 4. Cu toate acestea, produsele care constituie o singură expediere pot fi transportate prin alte teritorii, dacă este necesar cu transbordarea sau depozitarea temporară pe aceste teritorii, cu condiția ca produsele să rămână sub supravegherea autorităților vamale din țara de tranzit sau de depozitare și să nu fie supuse altor operațiuni decât cele de descărcare, de reîncărcare sau orice altă operațiune destinată să asigure păstrarea lor în stare bună.

Transportul prin conducte al produselor originare se poate efectua și prin tranzitarea altor teritorii decât cele ale Comunității sau ale Croației.”

15. Articolul 14 alineatul (1) se înlocuiește cu următorul text:

„1. Produsele originare trimise pentru a fi expuse într-o altă țară sau teritoriu decât cele menționate la articolele 3 și 4 și vândute ulterior pentru a fi importate în Comunitate sau în Croația beneficiază la import de dispozițiile acordului, cu condiția să se demonstreze, într-un mod considerat satisfăcător de autoritățile vamale:

(a) că un exportator a expediat aceste produse din Comunitate sau din Croația în țara în care are loc expoziția și că le-a expus acolo;

(b) că acest exportator a vândut produsele sau le-a cedat unui destinatar din Comunitate sau din Croația;

(c) că produsele au fost expediate în timpul expoziției sau imediat după aceasta în starea în care au fost expediate pentru expoziție;

și

(d) că, din momentul în care au fost expediate pentru a fi expuse, produsele nu au fost utilizate în alte scopuri decât prezentarea la expoziția respectivă.”

16. Articolul 15 alineatul (1) se înlocuiește cu următorul text:

„1. Materialele neoriginare utilizate la fabricarea produselor originare din Comunitate, din Croația sau din una din celelalte țări sau teritorii menționate la articolele 3 și 4 pentru care se eliberează sau se întocmește o dovadă a originii în conformitate cu prevederile titlului V nu beneficiază nici în Comunitate, nici în Croația de drawback sau scutirea de la plata taxelor vamale de orice tip.”

17. Articolul 17 alineatul (4) se înlocuiește cu următorul text:

„4. Un certificat de circulație a mărfurilor EUR.1 este eliberat de autoritățile vamale ale unui stat membru al Comunității sau ale Croației în cazul în care produsele respective pot fi considerate originare din Comunitate, Croația sau din una din celelalte țări sau teritorii menționate la articolele 3 și 4 și îndeplinesc condițiile prevăzute de prezentul protocol.”

18. Articolul 22 alineatul (2) se înlocuiește cu următorul text:

„2. O declarație pe factură poate fi întocmită în cazul în care produsele în cauză pot fi considerate produse originare din Comunitate, din Croația sau dintr-una din celelalte țări sau teritorii menționate la articolele 3 și 4 și îndeplinesc celelalte condiții prevăzute de prezentul protocol.”

19. Articolul 28 se înlocuiește cu următorul text:

„Articolul 28 Documente justificative

Documentele menționate la articolul 17 alineatul (3) și la articolul 22 alineatul (3), menite să ateste faptul că produsele pentru care s-a eliberat un certificat de circulație a mărfurilor EUR.1 sau o declarație pe factură pot fi considerate produse originare din Comunitate, din Croația sau dintr-una din țările sau teritoriile menționate la articolele 3 și 4 și că îndeplinesc celelalte condiții prevăzute de prezentul protocol, pot consta, inter alia, din:

(a) dovada directă a operațiunilor efectuate de către exportator sau de către furnizor pentru a obține mărfurile respective, care se regăsește, de exemplu, în situația sa contabilă sau în contabilitatea sa internă;

(b) documente care dovedesc caracterul originar al materialelor utilizate, eliberate sau întocmite în Comunitate sau în Croația, unde sunt utilizate în conformitate cu dreptul intern;

(c) documente care dovedesc prelucrarea sau transformarea materialelor efectuată în Comunitate sau în Croația, întocmite sau emise în Comunitate sau în Croația, unde sunt utilizate în conformitate cu dreptul intern;

(d) certificate de circulație a mărfurilor EUR.1 sau declarații pe factură care dovedesc caracterul originar al materialelor utilizate, eliberate sau întocmite în Comunitate sau în Croația în conformitate cu prevederile prezentului protocol sau într-una dintre celelalte țări sau teritorii menționate la articolele 3 și 4, în conformitate cu reguli de origine identice cu regulile stabilite de prezentul protocol.

(e) dovezi corespunzătoare cu privire la operațiunile de prelucrare sau transformare efectuate în afara Comunității sau a Croației prin aplicarea articolului 12, care să ateste îndeplinirea condițiilor prevăzute la articolul menționat anterior.”

20. Articolul 31 alineatul (1) se înlocuiește cu următorul text:

„1. În vederea aplicării prevederilor articolului 22 alineatul (1) litera (b) și articolului 27 alineatul (3), atunci când produsele sunt facturate în altă monedă decât euro, sumele exprimate în monedele naționale ale statelor membre ale Comunității, a Croației sau ale celorlalte țări sau teritorii menționate la articolele 3 și 4, echivalente cu sumele exprimate în euro, se stabilesc anual, de către fiecare țară în cauză.

21. Anexa la prezenta decizie se atașează la Protocolul 4.

Articolul 2

Prezenta decizie intră în vigoare în prima zi a primei luni după data adoptării.

Adoptată la

Pentru Consiliul de stabilizare și asociere

Președintele

Anexa V

Produse excluse de la aplicarea cumulului prevăzut la articolele 3 și 4

Cod NC | Descriere |

1704 90 99 | Alte produse zaharoase fără cacao |

1806 10 30 1806 10 90 | Ciocolată și alte preparate alimentare care conțin cacao - pudră de cacao, cu adaos de zahăr sau alți îndulcitori: -- cu un conținut de zaharoză, (inclusiv zahăr invertit calculat în zaharoză), sau izoglucoză calculată în zaharoză, de minimum 65 %, dar sub 80 % din greutate -- cu un conținut de zaharoză, (inclusiv zahăr invertit calculat în zaharoză), sau izoglucoză calculată în zaharoză, de minimum 80% din greutate |

1806 20 95 | - Alte preparate alimentare care conțin cacao prezentate fie sub formă de blocuri sau bare în greutate de peste 2 kg, fie sub formă de lichid, de pastă, de pudră, de granule sau forme similare, ambalate în recipiente sau ambalaje directe cu un conținut de peste 2 kg -- Altele --- Altele |

1901 90 99 | Extracte de malț, preparate alimentare din făină, crupe, griș, amidon, fecule sau extracte de malț, care nu conțin cacao sau care conțin cacao într-o proporție de sub 40% din greutate, calculată pe o bază complet degresată, nedenumite și necuprinse în altă parte, preparate alimentare din produsele de la pozițiile de la 0401 până la 0404, care nu conțin cacao sau care conțin cacao într-o proporție de sub 5% din greutate, calculată pe o bază complet degresată, nedenumite și necuprinse în altă parte - Altele -- Altele (decât extractele de malț) --- Altele |

2101 12 98 | Alte preparate pe bază de cafea. |

2101 20 98 | Alte preparate pe bază de ceai sau maté. |

2106 90 59 | Preparate alimentare nedenumite și necuprinse în altă parte - Altele -- Altele |

2106 90 98 | Produse alimentare nedenumite și necuprinse în altă parte: - Altele (decât concentratele de proteine și substanțe proteice texturate) -- Altele --- Altele |

3302 10 29 | Amestecuri de substanțe odoriferante și amestecuri (inclusiv soluțiile alcoolice) pe baza uneia sau mai multor substanțe odoriferante, de tipul celor utilizate ca materii prime pentru industrie; alte preparate pe bază de substanțe odoriferante, de tipul celor utilizate pentru fabricarea băuturilor: -De tipul celor utilizate în industria alimentară sau a băuturilor --De tipul celor utilizate în industria băuturilor: ---Preparate conținând toți agenții aromatizanți care caracterizează o băutură: ----Cu o concentrație de alcool de peste 0,5 % vol. ----Altele: -----Care nu conțin grăsimi provenite din lapte, zaharoză, izoglucoză, glucoză, amidon sau fecule sau care conțin în greutate sub 1,5 % grăsimi provenite din lapte, sub 5 % zaharoză sau izoglucoză, sub 5 % glucoză, amidon sau fecule -----Altele |

[1] În ceea ce privește materialele originare din Turcia, cumulul diagonal al originii se limitează la materialele care intră sub incidența Uniunii vamale UE-Turcia.

[2] JO L 26, 28.1.2005, p. 3.

[3] JO L 286, 29.10.2008, p. 46.

[4] Astfel cum sunt definite în Concluziile Consiliului Afaceri Generale din aprilie 1997 și în comunicarea Comisiei din mai 1999 privind instituirea procesului de stabilizare și asociere cu țările din Balcanii de Vest.

[5] Decizia nr. 1/95 a Consiliului de asociere CE-Turcia din 22 decembrie 1995 se aplică altor produse decât celor agricole, astfel cum sunt definite acestea în Acordul de instituire a unei asocieri între Comunitatea Economică Europeană și Turcia, și decât celor carbonifere și siderurgice, astfel cum sunt definite acestea în Acordul dintre Comunitatea Europeană a Cărbunelui și Oțelului și Republica Turcia privind schimburile comerciale cu produse aflate în sfera de aplicarea a Tratatului de instituire a Comunității Europene a Cărbunelui și Oțelului.

[6] Astfel cum sunt definite în Concluziile Consiliului Afaceri Generale din aprilie 1997 și în comunicarea Comisiei din mai 1999 privind instituirea procesului de stabilizare și asociere cu țările din Balcanii de Vest.

[7] Decizia nr. 1/95 a Consiliului de asociere CE-Turcia din 22 decembrie 1995 se aplică altor produse decât celor agricole, astfel cum sunt definite acestea în Acordul de instituire a unei asocieri între Comunitatea Economică Europeană și Turcia, și decât celor carbonifere și siderurgice, astfel cum sunt definite acestea în Acordul dintre Comunitatea Europeană a Cărbunelui și Oțelului și Republica Turcia privind schimburile comerciale cu produse aflate în sfera de aplicarea a Tratatului de instituire a Comunității Europene a Cărbunelui și Oțelului.

[8] Astfel cum sunt definite în Concluziile Consiliului Afaceri Generale din aprilie 1997 și în comunicarea Comisiei din mai 1999 privind instituirea procesului de stabilizare și asociere cu țările din Balcanii de Vest.

[9] Decizia nr. 1/95 a Consiliului de asociere CE-Turcia din 22 decembrie 1995 se aplică altor produse decât celor agricole, astfel cum sunt definite acestea în Acordul de instituire a unei asocieri între Comunitatea Economică Europeană și Turcia, și decât celor carbonifere și siderurgice, astfel cum sunt definite acestea în Acordul între Comunitatea Europeană a Cărbunelui și Oțelului și Republica Turcia privind schimburile comerciale cu produse aflate în sfera de aplicarea a Tratatului de instituire a Comunității Europene a Cărbunelui și Oțelului.

[10] Astfel cum sunt definite în Concluziile Consiliului Afaceri Generale din aprilie 1997 și în comunicarea Comisiei din mai 1999 privind instituirea procesului de stabilizare și asociere cu țările din Balcanii de Vest.

[11] Decizia nr. 1/95 a Consiliului de asociere CE-Turcia din 22 decembrie 1995 se aplică altor produse decât celor agricole, astfel cum sunt definite acestea în Acordul de instituire a unei asocieri între Comunitatea Economică Europeană și Turcia, și decât celor carbonifere și siderurgice, astfel cum sunt definite acestea în Acordul între Comunitatea Europeană a Cărbunelui și Oțelului și Republica Turcia privind schimburile comerciale cu produse aflate în sfera de aplicarea a Tratatului de instituire a Comunității Europene a Cărbunelui și Oțelului.